
Относно: проект на Постановление на Министерския съвет за изменение и допълнение на Правилника за прилагане на Закона за филмовата индустрия, приет с Постановление № 274 на Министерския съвет от 2018 г. (Обн. - ДВ, бр. 102 от 2018 г., изм. и доп., бр. 67 от 2021 г. и бр. 2 от 2024 г.)
 
УВАЖАЕМИ ГОСПОДИН МИНИСТЪР – ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
 
На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение и допълнение на Правилника за прилагане на Закона за филмовата индустрия (ППЗФИ) (Обн.  ДВ, бр. 102 от 2018 г., изм. и доп., бр. 67 от 2021 г. и бр. 2 от 2024 г.). 
 
[bookmark: _GoBack]          Причини, които налагат приемането на предлаганите промени в ППЗФИ: 
I. Необходимост от привеждане разпоредбите на ППЗФИ в съответствие с текстовете на Регламент (ЕС) № 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis, който заменя Регламент (ЕС) № 1407/2013. 
С чл. 26 от Закона за филмовата индустрия (ЗФИ) се регламентират схемите за държавно подпомагане на филмовата индустрия - схеми за държавна и минимална помощ по смисъла на Закона за държавните помощи.
В чл. 26, ал. 1, т. 5 от ЗФИ е предвидена схемата за минимална помощ за промоция и показ на филми като тази схема беше прилагана при спазване на изискванията и сроковете на Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis (ОВ, L 352/1 от 24 декември 2013 г.) (наричан по-нататък „Регламент (ЕС) № 1407/2013). 
Първоначалният срок на действие на Регламент (ЕС) № 1407/2013, определен в чл. 8, ал. 2 от същия е 31 декември 2020 г., но с Регламент (ЕС) 2020/972 на Комисията от 2 юли 2020 година за изменение на Регламент (ЕС) № 1407/2013 по отношение на удължаването на срока на неговото действие и за изменение на Регламент (ЕС) № 651/2014 по отношение на удължаването на срока на неговото действие и съответни промени, срокът на действие на Регламент (ЕС) № 1407/2013 беше удължен до 31 декември 2023 г. Съгласно чл. 7, ал. 4 от Регламент (ЕС) № 1407/2013, след изтичане на срока на действие на регламента всяка схема за помощи de minimis, която изпълнява условията на регламента, продължава да се урежда от правилата на регламента за допълнителен период от шест месеца. 
 
Съгласно § 69, ал. 2 от Преходните и заключителни разпоредби към Постановление № 352 на Министерски съвет от 28.12.2023 г. за изменение и допълнение на Правилника за прилагане на Закона за филмовата индустрия (ДВ, бр. 2 от 05.01.2024 г., в сила от 05.01.2024 г.), схемата за минимална помощ по чл. 26, ал. 1, т. 5 от ЗФИ по Регламент (ЕС) № 1407/2013 се прилага за срок до 31 декември 2023 г. и 6 месеца след изтичането на този срок, а съгласно ал. 3, като след изтичане на срока по ал. 2 нови държавни и минимални помощи не могат да бъдат предоставяни. 
Горните разпоредби показват, че считано от 01.07.2024 г. правилата на Регламент (ЕС) № 1407/2013 стават неприложими по отношение на схемата за минимална помощ за промоция и показ на филми, предвидена в чл. 26, ал. 1, т. 5 от ЗФИ. 
От 01.01.2024 г. в сила е нов акт на правото на ЕС, който урежда същата материя, а именно - Регламент (ЕС) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis (ОВ, L 2831, 15.12.2023 г) (по-нататък Регламент (ЕС) № 2023/2831). Съгласно изрично посоченото в Регламент (ЕС) № 2023/2831, същият заменя Регламент (ЕС) № 1407/2013. 
В сила от 03.06.2025 г. е Закон за изменение на Закона за филмовата индустрия (Обн. ДВ, бр. 45 от 03.06.2025 г.), който изрично предвижда, че държавно подпомагане за промоция и показ на филми се осъществява при условията и по реда на Регламент (ЕС) № 2023/2831.
Прилагането на Регламент (ЕС) № 2023/2831 води до необходимост от промени в декларациите по Приложения № 7, 7а, 16 и 17 към ППЗФИ, които имат редакционен характер, поради замяната на  Регламент (ЕС) № 1407/2013, с Регламент (ЕС) № 2023/2831.

II. По отношение на предложените промени в разпоредбите на ППЗФИ, касаещи останалите групово освободени схеми за помощ финансирани по реда на ЗФИ и правилника за прилагането му не са налице същностни изменения в условията за съвместимост на групово освободените помощи по чл. 26, ал. 1 от ЗФИ, като:
1.С предложените промени в декларациите за държавни помощи по раздел V от Приложение № 7 и раздел III от Приложение № 7а се цели точното възпроизвеждане на дефиницията за „предприятие в затруднено положение“ по чл. 2, т. 18 от ОРГО, съобразно изменения в Регламента.
2. Останалите промени имат правно-технически и административно-процедурен характер, като същите не касаят съответствието с ОРГО и не влияят върху съвместимостта или на съдържанието на одобрения план за оценка. Причините, налагащи предложените изменения и допълнения в ППЗФИ се отнасят до следното:
2.1. Идентифицирана е необходимост от прецизиране и допълване на отделни разпоредби, с цел преодоляване на непълноти и противоречия в нормативната уредба, които дават възможност за различното им тълкуване и прилагане. 
Такива промени са направени в образците на заявления по Приложение № 4 към чл. 42, ал. 1, т. 3 от ППЗФИ, Приложение № 5б към чл. 42, ал. 1, т. 6 от ППЗФИ и Приложение № 16б към чл. 57в, ал. 1 от ППЗФИ. По Приложение № 4 са добавени категориите на кандидатстващите проекти по отделните видове кино, с цел избягване на грешки при тяхната регистрация. В Приложение № 5б са направени технически допълнения, вкл. по отношение на изискваните към заявлението документи, свързани с прилагането на чл. 6 от Регламент 651/2014 и изискването за стимулиращ ефект. 
Направените в Приложение № 16б промени са свързани с направените изменения и допълнения в чл. 57в от ППЗФИ.
С изменение в чл. 15, ал. 3 от ППЗФИ се предлага съответния член на комисия да бъде отстранен от състава на комисията само за периода на действие на съответния мандат на комисията, а не за цялата проектна сесия. Така се преодолява и противоречие с разпоредбите на  чл. 26, ал. 5 от ЗФИ, който създава ограничение за членове на комисия, само за периода на мандата на съответната комисия.
С изменението на разпоредбата на чл. 40б, ал. 3 се предвижда Приемателната комисия да извършва проверка за съответствие на готовия културен продукт, по схемата за държавна помощ по чл. 26, ал. 1, т. 2 от ЗФИ със сценария на проекта, представен с заявлението по Приложение № 16б и получения брой точки от Квалификационния тест – раздел „А“ по Приложение № 5б, и за спазване изискванията на чл. 35ж от ЗФИ. С промяната се цели постигане на съответствие със закона и по конкретно с разпоредбата на чл. 35ж от ЗФИ. С предложените промени се цели внасяне на повече яснота относно извършваната от комисията проверка на тези проекти. 
Относно изменението на чл. 42, ал. 3 от ППЗФИ: съгласно действащата разпоредба на чл. 42, ал. 3 от ППЗФИ, заявленията за проекти за предпроизводствен етап за създаване на филм се подават целогодишно, което е в противоречие както с чл. 30 от ЗФИ, така и на чл. 46, ал. 1 и ал. 2 и чл. 47, ал. 1 от ППЗФИ, доколкото кандидатстването и оценката на проектите става само в предвидените в рамките на конкурсната сесия срокове. 
В чл. 44 от ППЗФИ се прави предложение за прецизиране на текста с оглед премахването на тази част от него, касаеща разпространението на сериали, тъй като е констатирано противоречие с разпоредбата на чл. 26, ал. 1, т. 3 от ЗФИ. Промяната не засяга по същество изискванията на Регламент 651/2014, и цели синхронизиране нормите на ППЗФИ с тези на ЗФИ, които предвиждат предоставяне на държавна помощ за разпространение само за филми, но не и за сериали.
Разпоредбата на чл. 57, ал. 13 от ППЗФИ, касаеща регистрацията на чуждите филмови продукции, осъществявани на територията на Република България, противоречи на разпоредбите, уреждащи условията за вписване в Единния публичен регистър по чл. 19 от ЗФИ, като в ал. 2 изрично се посочва необходимостта от подаване на заявление от страна на лицата, по отношение на които са налице съответните обстоятелства за вписване. Предвиденото в чл. 19, ал. 3 от ППЗФИ служебно вписване не е приложимо в рамките на схемата за възстановяване на разходи, тъй като отпускането на държавната помощ, респ. сключването на договора с Агенцията, е поставено в зависимост от момента на отчитане на вече извършените разходи, което не кореспондира със сроковете по чл. 19, ал. 2 от ППЗФИ.  
Необходимо е прецизиране не текстове, което има редакционен характер по отношение на чл. 45, ал. 1, т. 11 и ал. 2, чл. 50, ал. 2, чл. 51а, ал. 8, чл. 57в, ал. 1 от ППЗФИ. С посочените редакции се предлага прецизиране и уточняване на разпоредбите с цел преодоляване на разнопосочно тълкуване.

2.2. Необходимо е да бъдат преодолени възникнали в практиката проблеми по отношение организацията и дейността на Националните художествени комисии при разглеждането и оценката на кандидатстващите за финансиране проекти.
Необходимостта от изменение е констатирана в следните разпоредби, регламентиращи организацията на работата на Националните художествени комисии за филми и сериали, за разпространение на филми и за фестивали и културни прояви - чл. 14, чл. 47, чл. 49, респ. чл. 53 и чл. 53б от ППЗФИ. Предлаганите изменения са насочени към усъвършенстване на административната процедура по разглеждане и оценка на проектите, която е подробно разписана в чл. 49 от ППЗФИ.
Съгласно действащата нормативна уредба, членовете от състава на Националните художествени комисии разглеждат проектите и ги оценяват по художествени критерии, като попълват мотивите и оценката си, изразена в точки, в образците на индивидуални оценъчни карти. Проектите, получили над 70 % от общия брой точки, се считат за подкрепени. Тази подкрепа или липсата на такава е видна именно от индивидуалните оценъчни карти, попълнени от всеки член от състава на комисията за всеки отделен проект. Процедурата изисква в насроченото заседание на комисията всеки член от състава ѝ да изрази устно „Подкрепям“ или „Не подкрепям“ за всеки отделен проект, съобразно поставените в оценъчните карти точки. За проведеното заседание се изготвя протокол, в който се вписват всички кандидатствали проекти и получените по тях точки, като същите се класират в низходящ ред, според подкрепата, която са получили. Протоколът се подписва от секретаря и от председателя на комисията. В тази връзка, някои от разпоредбите на ППЗФИ са неясни и дават възможност за тълкуване относно това, следва ли да се изготвя още един протокол, в който всеки член да изпише „Подкрепям“ или „Не подкрепям“ за всеки отделен проект  – обстоятелството, за което в ППЗФИ има ясна регламентация – за подкрепени, се считат проектите, събрали над 70 % от общия брой точки, което обстоятелство е видно както от оценъчните карти, така и от протокола от заседанието, в който тези оценки също се вписват. В този смисъл, е необходимо изменение на посочените разпоредби, чрез което да се избегне разнопосочно тълкуване.
Практически проблеми поражда и разпоредбата на чл. 17а, ал. 2 от ППЗФИ, регламентираща дейността на Националната комисия за оценка на проекти за възстановяване на разходи. Единствено тази разпоредба допуска едни и същи членове от състава на комисията да участват в нея в рамките на два последователни мандата, за разлика от предвидения в ППЗФИ ред за формиране на всички останали консултативно-експертни органи, функциониращи към изпълнителния директор. В този смисъл и с оглед разпоредбата на чл. 40м, ал. 5 от ППЗФИ, според която при теглене на жребия предварително се изключват експертите, участвали в предходния мандат на съответната комисия и с цел избягване на грешки, е необходимо изменение, което да е в синхрон с правилата за формиране на всички останали комисии в ИА „НФЦ“. С предлаганото изменение на чл. 17а, ал. 2 от ППЗФИ се ограничава възможността за участие на член на комисия в състава на Националната комисия за оценка на проекти за възстановяване на разходи за два мандата. Участие ще бъде възможно само за един мандат.
Формирането на художествената оценка на проектите в конкурсите за държавно подпомагане е една от най - чувствителните теми за кандидатите и за филмовата индустрия като цяло. В тази връзка е наложително да се намери баланс между субективното творческо възприятие на всеки член на комисията и прилагането на обективни критерии, които да не позволяват изкривяване на крайния резултат, поради необичайно ниска или висока оценка на член на комисията. С предлаганите изменения в чл. 50, ал. 1 от ППЗФИ се предвижда прилагане на механизъм за елиминиране ефекта на драстично отклонение (например много ниска или много висока индивидуална оценка) в присъдените от членовете на комисията оценки, което ще доведе до по-голяма обективност в класирането. Въвеждането на този метод за корекция на средната оценка ще допринесе оценяването да се извършва в пълно съответствие с принципите на Закона за филмовата индустрия, като с него ще се елиминира възможността върху класирането да повлияе крайно субективна оценка на един член на комисията. 

Финансови и други средства, необходими за прилагането на новата уредба: 
 	Не са необходими допълнителни финансови или други средства за прилагане на предлаганите промени.  
 
Очакваните резултати от прилагането, включително финансовите, ако има такива: 
1.Запазване на възможността за държавно подпомагане по схемата за минимална помощ (помощ de minimis) за промоция и показ на филми чрез привеждане на нормативната уредба в съответствие с приложимите актове от правото на ЕС. Регламент (ЕС) № 1407/2013 не задължаваше, както и сега действащият Регламент (ЕС) № 2023/2831 не задължава държавите членки да предоставят помощта de minimis, а уреждат реда и условия за предоставянето на такава помощ, поради което и липсата на изрична национална уредба, която да посочва в кои случаи се предоставя помощта при реда и условията на приложимия акт на правото на ЕС рефлектира изобщо върху възможността за предоставяне на такава помощ. Считано от 01.07.2024 г. нови минимални помощи по Регламент (ЕС) № 1407/2013, към който реферират ЗФИ и ППЗФИ, не могат да бъдат предоставяни, поради което и ако не се предвиди изрично в закона, че за промоцията и показа на филми е допустимо държавно подпомагане като помощ de minimis по Регламент (ЕС) № 2023/2831, то тези дейности - промоцията и показа на филми, ще бъдат лишени от възможността да получат държавно подпомагане. 
2.Синхронизиране на ППЗФИ с текстовете на Регламент 651/2014 на Комисията по отношение точното възпроизвеждане на дадената в ОРГО дефиниция на „предприятие в затруднено положение“.
3.Отстраняване на констатирани в практиката несъвършенства на нормативната уредба и прецизиране на отделни разпоредби с цел препятстване на възможността за различното им тълкуване. 
4.Осигуряване на възможност за нормалното функциониране, разглеждане и оценка на проектите от Националните художествени комисии, което да допринесе за обективността на поставяната от членовете оценка и справедливо класиране на кандидатстващите проекти. 
5.Въвеждане на механизъм за постигане на максимална обективност в художествената оценка на комисиите, което ще доведе до своевременно изпълнение на административните актове на изпълнителния директор и благоприятно въздействие върху процеса по филмопроизводство чрез навременно разходване на определените за това държавните средства. 
Предлаганите промени не засягат предвиденото в чл. 17 от ЗФИ, а именно, че средствата за държавно подпомагане по закона се определят ежегодно със закона за държавния бюджет на Република България. 
Проектът се предлага в изпълнение на Програмата за управление на Република България 2025-2029 г. - Приоритет: Подобряване на средата и стимулиране развитието на културните и творческите сектори, Цел: Подобряване на процесите, свързани с предоставяне на държавно подпомагане в областта на филмовата индустрия, Усъвършенстване на етапите относно оценката на подаваните за разглеждане и финансиране проекти по реда на Правилника за прилагане на Закона за филмовата индустрия.

Анализ за съответствие с правото на Европейския съюз: 
 	Предлаганите промени са в съответствие с правото на Европейския съюз, тъй като основната част от тях са продиктувани именно от необходимостта от привеждане на националното законодателство с приложимите актове на Европейския съюз в областта на прилагането на членове 107 и 108 от Договора за функционирането на Европейския съюз към помощта de minimis. 
Сега действащата схемата за минимална помощ за промоция и показ на фирми, предвидена в чл. 26, ал. 1, т. 5 от ЗФИ е с краен срок на действие до 30.06.2024 г., като след този срок нови минимални помощи не могат да бъдат предоставяни в съответствие с Регламент (ЕС) № 1407/2013, към който законът реферира.  
 
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта, която съгласно чл. 30б от Устройствения правилник на Министерския съвет и на неговата администрация е съгласувана с дирекция „Модернизация на администрацията“. 
В изпълнение на чл. 26, ал. 3 и 4 от Закона за нормативните актове проектът е публикуван на интернет страниците на Министерството на културата, на Изпълнителната агенция „Национален филмов център“ и на Портала за обществени консултации за срок от 30 дни. 
За постъпилите становища е съставена справка по чл. 26, ал. 5 от ЗНА, която е публикувана на интернет страницата на Министерството на културата, както и на Портала за обществени консултации към Министерския съвет. Проектът е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация.
Получените становища, заедно със справката за приетите и неприетите бележки и съображенията за това, са приложени към настоящия доклад. 
Към материалите е приложено положително становище на министъра на финансите във връзка с чл. 27 от Закона за държавните помощи. 
Проектът е съгласуван по реда на чл. 32-34 от Устройствения правилник на Министерския съвет и на неговата администрация. Направените бележки и предложения са отразени съгласно приложената справка. 
 
УВАЖАЕМИ ГОСПОДИН МИНИСТЪР- ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
 
С оглед гореизложеното, предлагам на основание чл. 8, ал. 2 от Устройствения правилник на Министерския съвет и на неговата администрация, предлагам да разгледате и приемете предложения проект на Постановление.  
 
 
 
С уважение, 

